paragraph_text: Šestotravanjska nagrada grada Sarajeva (bošnjački, srpski: Šestoaprilska nagrada grada Sarajeva) dodjeljuje se istaknutim pojedincima, skupinama i kolektivima za značajna ostvarenja i izuzetne uspjehe u radu, postignute u svim područjima političkog i društvenog života. Dobitnici se tako nagrađuju za kontinuirani rad i iznimna djela u području gospodarstva, znanosti, kulture, odgoja i obrazovanja, tehnike i tehnologije, športa, zdravstva i socijalne zaštite, zaštite čovjekova okoliša sredine i u inim područjima rada i stvarateljstva. Nagrada se dodjeljuje bez obzira na godinu ostvarenja nagrađenog uspjeha, a od ključne je važnosti da djela doprinose ukupnom unaprijeđenju i razvitku grada Sarajeva.